
U z n e s e n i e
Výboru Národnej rady Slovenskej republiky 
pre pôdohospodárstvo a životné prostredie 
zo 14. apríla 2026


k vládnemu návrhu zákona o Environmentálnom fonde Slovenskej republiky a o zmene a doplnení niektorých zákonov (tlač 1047)


	Výbor Národnej rady Slovenskej republiky
	pre pôdohospodárstvo a životné prostredie

	A.	s ú h l a s í
		s vládnym návrhom zákona o Environmentálnom fonde Slovenskej republiky a o zmene a doplnení niektorých zákonov (tlač 1047);

	B.	o d p o r ú č a
		Národnej rade Slovenskej republiky
		vládny návrh zákona o Environmentálnom fonde Slovenskej republiky a o zmene a doplnení niektorých zákonov (tlač 1047) schváliť s pozmeňujúcimi a doplňujúcimi návrhmi:


1. V čl. I § 2 sa vypúšťa písmeno q).

Doterajšie písmeno r) sa označuje ako písmeno q).

Poznámka pod čiarou k odkazu 10) sa vypúšťa a nasledujúce odkazy a poznámky pod čiarou sa primerane prečíslujú.

Odôvodnenie k bodu 1.: Navrhuje sa vypustiť predmetné ustanovenie z dôvodu zrušenia oprávnenia Environmentálneho fondu Slovenskej republiky vykonávať činnosť organizácie zodpovednosti výrobcov pre príslušný vyhradený prúd odpadu  na základe úpravy v bode 5. tohto pozmeňujúceho návrhu.


2. V čl. I § 3 ods. 2 sa vypúšťajú písmená i) a k).

Doterajšie písmeno j) sa označuje ako i) a doterajšie písmená l) až t) sa označujú ako písmená j) až r).

Poznámka  pod čiarou k odkazu 15)  sa vypúšťa a nasledujúce odkazy a poznámky pod čiarou sa primerane prečíslujú.

Odôvodnenie k bodu 2.: Navrhuje sa vypustiť ustanovenie § 3 ods. 2 písm. i), ktoré oprávňuje poskytnúť a použiť prostriedky Environmentálneho fondu Slovenskej republiky na financovanie výdavkov Ministerstva životného prostredia Slovenskej republiky vynaložených na opatrenia zamerané  na odstránenie porušení vyplývajúcich z konaní podľa článku 258 a 260 Zmluvy o fungovaní Európskej únie v oblasti životného prostredia alebo na predchádzanie týchto porušení. Ide o ustanovenie, ktoré by umožnilo Ministerstvu životného prostredia Slovenskej republiky uhrádzať z prostriedkov Environmentálneho fondu Slovenskej republiky sankcie, ktorým čelíme z dôvodu nedostatočnej ochrany životného prostredia. Takéto využitie prostriedkov Environmentálneho fondu Slovenskej republiky považujeme za neprimerané zneužitie jeho účelu, pretože prostriedky určené na ochranu životného prostredia by boli použité na splácanie dôsledkov zanedbávania ochrany životného prostredia. Použitie prostriedkov tohto fondu na platenie pokút pre nedodržiavanie ochrany životného prostredia považujeme za narúšajúce samotnú logiku a zmysel jeho fungovania.
Navrhuje sa  vypustiť ustanovenie § 3 ods. 2 písm. k) z dôvodu zrušenia oprávnenia Environmentálneho fondu Slovenskej republiky  vykonávať činnosť organizácie zodpovednosti výrobcov pre príslušný vyhradený prúd odpadu  na základe úpravy v bode 5. tohto pozmeňujúceho návrhu..


3. V čl. I, § 7 ods. 7 sa za slová „Modernizačný fond“ vkladajú slová „zriadená podľa osobitného predpisu“.

Odôvodnenie k bodu 3.: Pozmeňujúci návrh legislatívno-technickej povahy, ktorým sa upravuje primerane ustanovenie vzhľadom na existenciu odkazu na poznámku pod čiarou a jeho obsah.


4. V čl. I § 7 odsek 8 znie:

„(8) Ak po vydaní rozhodnutia ministra životného prostredia podľa odseku 6 dôjde k zmene skutočností u žiadateľa alebo sa zistia nové skutočnosti, ktoré nastali pred vydaním rozhodnutia ministra životného prostredia a ktoré odôvodňujú jeho zmenu, je fond oprávnený odmietnuť podpísanie zmluvy podľa odseku 11 so žiadateľom a predložiť ministrovi životného prostredia návrh na vydanie nového rozhodnutia. Minister životného prostredia môže pred opätovným rozhodnutím požiadať radu fondu o stanovisko.“.

Odôvodnenie k bodu 4.: Navrhuje sa, aby oprávnenie týkajúce sa zmeny rozhodnutia o poskytnutí prostriedkov primerane reflektovalo znenie aktuálne platného zákona č. 587/2004 Z. Z. o Environmentálnom fonde a o zmene a doplnení niektorých  zákonov v znení neskorších predpisov, podľa ktorého je v takomto prípade oprávnený konať fond formou odmietnutia podpísania zmluvy o poskytnutí podpory so žiadateľom. Úprava v návrhu zákona je formulovaná príliš všeobecne, čo môže spôsobiť zneužitie tohto ustanovenia ministrom životného prostredia na neprimerané obchádzanie rozhodnutí, do ktorých vstupovalo odporúčanie rady fondu.


5. V čl. I § 8 sa vypúšťa odsek 1 a súčasne sa zrušuje označenie odseku 2.

Poznámky  pod čiarou k odkazom 33) a 34) sa vypúšťajú a nasledujúce odkazy a poznámky pod čiarou sa primerane prečíslujú.

Odôvodnenie k bodu  5.: Cieľom navrhovanej úpravy je zachovanie transparentného a konkurenčného prostredia v sektore odpadového hospodárstva tým, že sa vypúšťa ustanovenie umožňujúce Environmentálnemu fondu Slovenskej republiky vykonávať činnosť organizácie zodpovednosti výrobcov pre príslušný vyhradený prúd odpadu. Environmentálny fond Slovenskej republiky je subjekt pod kontrolou Ministerstva životného prostredia Slovenskej republiky. Ministerstvo životného prostredia Slovenskej republiky je zároveň tvorcom legislatívy v oblasti odpadového hospodárstva, a tiež vydáva a zrušuje autorizácie organizáciám zodpovednosti výrobcov, t. j. konkurentom Environmentálneho fondu Slovenskej republiky. V oblasti udelenia a zrušenia autorizácie by Ministerstvo životného prostredia Slovenskej republiky vystupovalo zároveň aj vo vzťahu k Environmentálnemu fondu Slovenskej republiky. Vytváralo by sa tak riziko konfliktu záujmov a riziko možného zvýhodňovania jedného z trhových subjektov a znevýhodňovania ostatných. Rozšírená zodpovednosť výrobcov je podľa európskej legislatívy (čl. 8 a 8a smernice 2008/98/ES o odpadoch) mechanizmom, v ktorom výrobcovia nesú finančnú a/alebo organizačnú zodpovednosť za výrobky, ktoré uvádzajú na trh, a to aj po tom, ako sa z nich stane odpad. Z tohto princípu vyplýva, že systém rozšírenej zodpovednosti výrobcov musí byť riadený výrobcami, ktorí nesú priamu ekonomickú a environmentálnu zodpovednosť za efektívne nakladanie s vyhradenými prúdmi odpadov.
Zriadenie alebo autorizácia organizácie zodpovednosti výrobcov v pôsobnosti subjektu, akým je Environmentálny fond Slovenskej republiky, by bolo v rozpore s podstatou a cieľom rozšírenej zodpovednosti výrobcov a viedlo by k viacerým systémovým rizikám.


6. V čl. I, § 8 ods. 2 sa slová „oprávnenou osobou získavať údaje“ nahrádzajú slovami „oprávnenou osobou pre získavanie údajov“.

Odôvodnenie k bodu  6.: Pozmeňujúci návrh, ktorým sa ustanovenie gramaticky precizuje.

7. V čl. I § 9 odsek 3 znie:

„(3) Prostriedky na správu fondu okrem nákladov na vedenie účtov a bankové služby nesmú prekročiť 2 % z ročného príjmu fondu. Na odmeňovanie zamestnancov fondu sa vzťahuje osobitný predpis.36)“.
 
Poznámka pod čiarou k odkazu 36 znie:
„36) Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.“.

Nasledujúce odkazy a poznámky pod čiarou sa primerane prečíslujú.

Odôvodnenie k bodu 7: Aktuálne platný zákon č. 587/2004 Z. z. O Environmentálnom fonde a o zmene a doplnení niektorých  zákonov v znení neskorších  predpisov striktne limituje prostriedky na správu fondu na maximálne 2 % z ročného príjmu fondu. Navrhujeme limit 2 % na správu Environmentálneho fondu Slovenskej republiky ponechať, čím sa zabezpečí, že najmenej 98 % prostriedkov získaných týmto fondom (napr. z pokút, poplatkov za znečisťovanie ovzdušia, výnosov z emisných kvót, či poplatkov za uloženie odpadov) bude vyčlenených na priamu environmentálnu podporu (dotácie, úvery, úhrady nákladov), a nie na administratívnu réžiu. Zahrnutie tohto limitu je kľúčové pre posilnenie finančnej disciplíny a hospodárnosti pri riadení štátneho fondu. Zákonné stanovenie pevného percentuálneho limitu (2 %) zvyšuje transparentnosť pre verejnosť a pre potenciálnych žiadateľov o podporu, pretože určuje jasnú, nezmeniteľnú hranicu pre prevádzkové výdavky fondu, nezávislú od ročného schvaľovania v rozpočte verejnej správy. Tým sa znižuje riziko politického rozhodovania o nadmernom čerpaní prostriedkov na administratívu na úkor environmentálnych projektov. Limit 2 % z ročného príjmu fondu (okrem nákladov za vedenie účtov a bankové služby) bol osvedčeným nástrojom na zabezpečenie, aby zdroje Environmentálneho fondu slúžili primárne environmentálnym cieľom. Vzhľadom na to, že fond disponuje významnými príjmami, vrátane tých, ktoré sú naviazané na medzinárodné záväzky (napr. výnosy z dražieb kvót a prostriedky z Modernizačného fondu), je nevyhnutné zachovať právne záväzný strop na administratívne náklady, aby sa maximalizovala účinnosť čerpania týchto zdrojov.


8. V čl. I, § 11 ods. 2 sa slová „fond poskytuje ministerstvu“ nahrádzajú slovami „poskytuje fond ministerstvu“.

Odôvodnenie k bodu 8: Pozmeňujúci návrh, ktorým sa ustanovenie gramaticky precizuje.


9. V čl. I, § 14, 1. bode sa za slová „zákona č. 525/2023 Z. z.“ vkladá čiarka a slová „a zákona č. 236/2024 Z. z.“ sa nahrádzajú slovami „zákona č. 236/2024 Z. z., zákona č. 261/2025 Z. z. a zákona č. 273/2025 Z. z.“.

Odôvodnenie k bodu 9: Pozmeňujúci návrh, ktorým sa v zrušovacom ustanovení dopĺňa úvodná veta zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov o posledné novely.


10. V čl. III, 1. bode (§ 15 ods. 6) sa slová „Environmentálneho fondu“ nahrádzajú slovami „prostriedky Environmentálneho fondu“.

Odôvodnenie k bodu 10: Pozmeňujúci návrh legislatívno-technickej povahy, ktorý upresňuje zavedenie legislatívnej skratky vzhľadom na opakovaný výskyt nahrádzaných slov v dotknutom ustanovení.


11. V čl. III sa vypúšťajú body 2, 3, 6 a 9.

Nasledujúce novelizačné body v čl. III sa primerane prečíslujú.

Odôvodnenie k bodu 11: Navrhuje sa vypustiť predmetné novelizačné body z dôvodu zrušenia oprávnenia Environmentálneho fondu Slovenskej republiky  vykonávať činnosť organizácie zodpovednosti výrobcov pre príslušný vyhradený prúd odpadu na základe úpravy v bode 8. tohto pozmeňujúceho návrhu.


12. V čl. IV, 25. bode, § 8a ods. 7 návrhu zákona sa vypúšťajú slová „Slovenskej republiky“.

Odôvodnenie k bodu 12: Navrhuje sa precizovanie textu v súlade so zavedenou legislatívnou skratkou.


13. V čl. IV, 30. bod znie:

„30. V § 9 ods. 5 písm. b) sa na konci pripájajú slová „a 5“.“.

Odôvodnenie k bodu 13: Pozmeňujúci návrh legislatívno-technickej povahy, ktorým sa upravuje legislatívna technika v súlade s legislatívnymi pravidlami.


14.  V čl. IV sa vypúšťa bod 33.

Nasledujúce novelizačné body v čl. IV sa primerane prečíslujú.

Odôvodnenie k bodu 14: Miera triedenia, ktorú obce na základe vzorca podľa prílohy č. 1 počítajú, slúži jednak na určenie sadzby poplatku za uloženie zmesového komunálneho odpadu a objemného odpadu na skládku, no zároveň miera triedenia vypovedá o pomere odpadov, ktoré boli vyzbierané osobitne a celkovej tvorby odpadov. Ide o ukazovateľ, ktorý je sledovaný nielen na lokálnej, ale aj celoštátnej úrovni. Množstvo vytriedenej zložky vrátane biologicky rozložiteľného kuchynského a reštauračného odpadu 20 01 08 sa započítava do čitateľa tohto vzorca, čím zvyšuje dosiahnutú úroveň triedenia. Vyššia  miera triedenia vedie k nižším poplatkom za skládkovanie a reflektuje schopnosť samosprávy, resp. štátu triediť odpad. Vylúčením biologicky rozložiteľného kuchynského a reštauračného odpadu 20 01 08 zo vzorca by sa zvýšilo riziko, že obce, ktoré vynakladajú náklady na jeho triedenie a zhodnocovanie, by museli platiť vyššiu sadzbu poplatku za skládkovanie zmesového odpadu. Navrhovaná úprava by viedla k tomu, že biologicky rozložiteľný kuchynský a reštauračný odpad 20 01 08 by končil v zmesovom odpade, čím by sa zvyšovala celková hmotnosť biologicky rozložiteľného odpadu ukladaného na skládky. Zároveň deformáciou vzorca a tým aj deformáciou výpovednej hodnoty miery triedenia sa celý tento princíp a porovnanie v rámci samospráv SR i so zahraničím narúša. Navyše, pravdepodobne chybou ministerstva, vypadávajú množstvá za biologicky rozložiteľný kuchynský a reštauračný odpad 20 01 08 iba z čitateľa pre výpočet úrovne vytriedenia komunálnych odpadov, avšak v menovateli množstvá tohto odpadu ostávajú. V nadväznosti na uvedené navrhujeme tento bod vypustiť.


15. V čl. V sa slovo „januára“ nahrádza slovom „júna“.

V súvislosti s touto zmenou v čl. I, § 13 ods. 1 a 2 sa slovo „decembra“ nahrádza slovom „mája“ a v čl. I, § 13 ods. 3 až 7 a čl. III, 11. bode, nadpise § 135o sa slovo „januára“ nahrádza slovom „júna“.

Odôvodnenie k bodu 15: Pozmeňujúci návrh zabezpečuje posunutie účinnosti návrhu zákona vzhľadom na potrebu dodržania lehoty podľa čl. 102 ods. 1 písm. o) Ústavy Slovenskej republiky. Z dôvodu premietnutia tejto zmeny do celého návrhu zákona je potrebné upraviť prechodné ustanovenia v celom návrhu zákona.



	C.	u k l a d á
		predsedovi výboru
		oznámiť stanovisko Výboru Národnej rady Slovenskej republiky pre pôdohospodárstvo a životné prostredie k uvedenému návrhu zákona predsedovi Národnej rady Slovenskej republiky.
	





Zuzana Matejičková, v. r.						Ivan  Š e v č í k, v. r.
   overovateľ výboru   						    predseda výboru

